khistorydata/jeongjo-sjw-relations huggingface dataset:
정조 0년
司諫李顯永啓曰。請南海縣圍籬安置罪人具庠。更令王府。嚴鞫得情。快正王法。又啓曰。請大靜縣爲奴罪人金壽賢。更令王府。拿鞫嚴問。依律處斷。又啓曰。請副司直洪龍漢。爲先削職。
정조 0년
又啓曰。請旌義縣荐棘罪人尹泰淵。亟令王府。拿鞫得情。快正王法。又啓曰。金海府定配罪人趙曮。依律處斷。答曰。不允。措辭見上
정조 0년
掌令高益擎啓曰。請大靜縣爲奴罪人金壽賢。依律處斷。又啓曰。請鏡城府定配罪人洪述海。依律處斷。又啓曰。請東萊府定配罪人元義孫。依律處斷。又啓曰。請罪人金曄。嚴刑島配。又啓曰。請戶曹參判金華鎭。遠地定配。又啓曰。請故縣監尹尙通。亟施追奪之典。又啓曰。請副司直洪龍漢。爲先削職。又啓曰。請罷乙未五月庭試榜。當該主試。照律勘處。又啓曰。請徐有大。爲先刋去於亞將兵閫之望。仍施定配之典。又啓曰。請李克生。爲先竄配。仍令本道。嚴査啓聞。施以當律。答曰。不允。措辭見上
정조 0년
大司憲李世澤。大司諫金普淳。執義李一曾。掌令尹在醇。正言姜等聯名箚曰。伏以臣等。麟漢厚謙孥籍事。合辭陳請。而特降三司諸臣齊會聽批之敎。臣等聚首奉讀。相顧惶蹙。繼之以抑鬱也。殿下以義理爲敎。以義理言之。惡逆之必孥籍。法也。法之所行。義理存焉。臣子之嚴討逆。亦不易之義理也。臣等今日之請。寔出於義理之公。而殿下。必欲使臣等。捨此義理。則是豈非屈公法之大者乎。殿下之前後下敎。不啻丁寧懇惻。而臣等之所秉執。迷不知變改。敢陳短箚。略暴血懇。伏乞聖明。廓揮乾斷。亟降兪音。仍治臣等瀆擾之罪焉。取進止。答曰。省箚具悉。卿等其勿煩請。
정조 0년
校理鄭元始沈豊之。副校理鄭宇淳。修撰李敬養。副修撰李獻慶等箚曰。伏以臣等。今日詣臺臺臣。旣已入侍。則莫重合辭。不爲傳啓。大失臺體。及其退。謂以僚議之未盡停當。乃欲還推已傳之啓於喉院。旋又托以闕啓。而陳箚見却。其所擧措。極其顚倒者駭聽聞。淸朝之臺風。至此而掃地無餘矣。臣等謂今日詣臺兩司。一倂施以譴削之典。斷不可已也。取進止。答曰。省箚具悉。已諭於兩司之批矣。
정조 0년
丙申七月十九日卯時。上詣殯殿。行朝奠入侍時。左副承旨鄭民始。假注書柳孟養。記事官卜台鎭朴祐源。都廳李秉模。以次侍立訖。上具衰服。詣中排設廳。視膳行禮。儀註上同。行禮訖。上還廬次。命承史進前。上曰。京畿監司入侍。出榻敎京畿監司鄭光漢進前。上曰。今番因山時。民役甚多。故以儲置米。量宜會減以給矣。民弊稍可歇乎。光漢對曰。然矣。上曰。方當大役。畿民之勞役。不可不顧。如有息肩之道。顧恤之事。卿宜酌量爲之。可也。光漢對曰。旣承下敎。敢不竭力奉行乎。命畿伯先退。命書傳敎曰。再昨箚批。中官掩置不稟。今因知申所奏。乃覺箚批尙今不下。當該中官削職。箚批。卽爲傳給。命退去。諸臣以次出。
정조 0년
丙申七月十九日辰時。上御興政堂。都承旨司僕提調同爲入侍時。司僕提調徐命善。都承旨洪國榮。假注書徐龍輔。記事官卜台鎭朴祐源。以次進伏訖。上曰。戶房承旨。與改建都監堂上國葬都監堂郞京畿監司戶曹判書摠戎使竝入侍。賤臣承命而出。與改建都監堂上具允鈺。國葬都監堂上蔡濟恭李重祜李徽之。都廳徐有防。京畿監司鄭光漢。行戶曹判書鄭弘淳。摠戎使李柱國進伏。上曰。司僕內乘。與馬醫三員。率濟州貢馬。入於內庭。引儀一員待令。上曰。濟州貢馬。年年上來。而自前每歸於戚里及宦寺。事之無意。莫此甚矣。今年則特召卿等賜之。予意蓋欲用之於有用之地也。命入侍諸臣。各給貢馬一隻。引儀呼唱。諸臣四拜訖。命善曰。啓殯告由。本曹丁丑謄錄。不載徽寧殿告由之例。故延福殿景慕宮告由一節。今番不爲磨鍊矣。取考香室謄錄。則丁丑年。果爲告由於徽寧殿。今番亦不可不告由於延福殿景慕宮。故敢達矣。上曰。一體擧行。可也。出擧條命善曰。二十日改銘旌。以同日隨時磨鍊。啓下矣。取考謄錄。則皆有定時。而改銘旌。事係重大。不可隨時擧行。問于日官。則未時爲吉云。以未時。原單子中改付標以入。何如。上曰。依爲之。出擧條命退。諸臣以次退出。
정조 0년
丙申七月十九日巳時。上御廬次。同副承旨入侍時。同副承旨兪彦鎬。假注書徐龍輔。記事官卜台鎭朴祐源。以次進伏訖。上曰。承宣之親病。今則少差否。彦鎬曰。尙今未差矣。上曰。年方幾何。彦鎬曰。今方八十三歲矣。上曰。承宣及右副承旨。皆是許久沈滯。今始登庸。予心欣喜。命書傳敎曰。明日殯殿上謚後。例有進香之禮云。祭物。依頃日自內措備。祭文。亦依古例親製。執事。依前以近侍塡差。百官陪祭儀註磨鍊。用前月例事。分付。命退。承史以次退出。
정조 0년
丙申七月十九日未時。上御廬次。都承旨入侍時。都承旨洪國榮。假注書徐龍輔。記事官卜台鎭朴祐源。以次進伏訖。命書傳敎曰。政官牌招開政。上曰。俄見兩司推考傳旨。全不致謹。極爲駭然。命書傳敎曰。莫重傳旨。全不敬謹書入。近日申飭之後。一向如前。當該注書汰去。該房承旨推考。上曰。下番翰林出去。先朝實錄卷數考入。祐源承命退出。兼春秋金振鐸追入進伏。上曰。政事如畢。政廳承旨。持望筒入侍。賤臣承命而出。與左副承旨鄭民始進伏。命民始讀政望。上落點。命書傳敎曰。禮曹參議林得浩。爲戶曹參議。祐源進伏。振鐸退出。祐源曰。先朝實錄考閱。則合爲七櫃四十四冊矣。上曰。尙有未修史之人乎。祐源曰。前翰林柳誼。尙未修史矣。命書傳敎曰。前翰林柳誼。幾年之久。尙不修史云。事之駭然極矣。其令公廨修納。而明日內不納。則當重繩。以此嚴飭。國榮曰。湯劑持入乎。上曰。持入。可也。醫官慶絢奉進湯劑。上進御。命書傳敎曰。驛馬分把單子。旣以啓下。此外雖一匹。掖屬輩及上司下人。若有如前侵漁濫騎之弊。兵判廉察。事過後草記事。預爲申飭。又命書傳敎曰。中官金尙澤。承傳色爲先汰去。越捧三等。上曰。同副承旨入侍。賤臣承命而出。與同副承旨兪彦鎬進伏。上曰。祝文紙持入。香室官員待令。命書殯殿進香祭文草。命書傳敎曰。頃日忘未下敎。凡諸享祀齋官及近侍執事。各於本司淸齋。況殯殿進香乎。此後齋官。依例擧行。旣已申退諸承旨卽爲牌招齋宿。上曰。吏曹郞廳。諸執事摘奸以來。出榻敎命書傳敎曰。貢膳定例旣已印出。亦已安寶。皆令今日。頒給八道兩都。此雖一事。旣寓重民隱之予意。自來朔。依此例封進。遠道之令前如有封進者。不必改備。自後朔擧行事。一體下諭。又命書傳敎曰。旣有先正前例。今方講禮之時。春曹之官。宜須山林之士。吏曹參議宋德相。移拜禮曹參議。方有博考之事。令禮官。往問于新除禮議。再明受香前回奏。又命書傳敎曰。吏曹參議。今日政差。上曰。承宣詣泰寧殿。祝文正書。可也。命退。承史以次退出。
정조 0년
都承旨洪國榮藥院直。左承旨李在簡坐。右承旨李義翊坐。左副承旨鄭民始坐。右副承旨金鍾秀坐直。同副承旨兪彦鎬坐直。注書二員未差。假注書柳孟養藥院直徐龍輔仕直。事變假注書尹致性仕。
정조 0년
大殿惠慶宮中宮殿上謚後。親進香罷後。政院玉堂單子問安。答曰。知道。
정조 0년
大殿惠慶宮中宮殿上謚後。親進香罷後。藥房口傳問安。答曰。知道。
정조 0년
大殿惠慶宮中宮殿。改銘旌後。政院玉堂單子問安。答曰。知道。
정조 0년
大殿惠慶宮中宮殿。改銘旌後。藥房口傳問安。答曰。知道。
정조 0년
傳于洪國榮曰。前禮曹判書鄭尙淳。禮曹判書徐命善入侍。
정조 0년
傳于洪國榮曰。掖隷使喚遲緩。當該司謁推考。
정조 0년
傳于洪國榮曰。禮曹判書徐命善。明朝入侍。
정조 0년
傳于洪國榮曰。騎馬一匹立之。宣傳官一員待命。
정조 0년
傳于洪國榮曰。改銘旌後。當行別奠。儀註磨鍊以入。此與俗節別奠同。百官亦爲整待事。分付。
정조 0년
事變假注書望。李健源在外。代尹致性。
정조 0년
兪彦鎬。以弘文館言啓曰。因大臣收議。大行大王因山時朝祖儀節。令弘文館博考先儒之說。卽爲以聞事。命下矣。臣等取考諸家禮說。則只載奉柩朝祖之禮。而不及魂帛朝祖之節。家禮朝祖條註。楊氏復曰。若但魂帛朝于祖。亦失遷柩朝祖之本意。恐當徒儀禮。丘氏儀節曰。今人家狹隘。難於遷轉。今擬奉魂帛以代柩。雖非古禮。猶愈於不行。章潢圖書編朝祖條曰。古禮奉柩置祠堂前席上北首。主人以下哭從。今只告于祠堂。可也。蓋奉柩朝祖。固是禮之正經。而丘氏魂帛朝祖之說。但出於一時權宜之道。章氏只告祠堂之言。亦未見爲的確之。而至於陪銘旌廟行禮。則尤無可據之文。更詢于大臣禮官而行之。何如。傳曰。允。大臣禮官。更以章氏之說。參考先正之論。卽爲稟處。
정조 0년
兪彦鎬。以吏曹言啓曰。今此儲慶宮徽寧殿告由文大祝。皆以侍從塡差。而時無職名人員。令該曹曰傳付軍職。何如。傳曰。允。
정조 0년
洪國榮。以營建都監言啓曰。奎章閣今已畢役之意。敢啓。傳曰。知道。堂郞及員役工匠書啓。
정조 0년
李在簡。以國葬都監郞廳。以摠護使意啓曰。元陵表石前後面印本各七件。粧簇以入之意。敢啓。傳曰。知道。
정조 0년
洪國榮。以魂殿都監郞廳。以摠護使意言啓曰。本都監一房郞廳南鶴聞。除拜外任矣。因山時本房。多有擧行之事。不可不備員。儀賓府都事洪成浩差下。使之察任。何如。傳曰。允。
정조 0년
金鍾秀。以司僕寺官員。以一二提調意啓曰。今此大行大王發靷敎是時。各差備入把馬。參考前例。別單書入之意。敢啓。傳曰。知道。
정조 0년
工曹參判鄭履煥疏曰。伏以日月迅邁。因山迫期。臣民哀慕。率普惟均。伏想我殿下攀號之痛。益復罔涯。仍伏念臣之向來一疏。亶出愚忠。而語多狂妄。觸犯駭機。乃蒙聖敎諄勤。洞諭心腹。及於徑歸之疏。又曲賜溫批。至以言不用則去之。卿何邁邁爲敎。臣雙擎三復。以首頓地。惶汗浹背。感淚被面。夫所謂言不用則去之者。卽古昔君子。事君以直。出處不苟之義也。若臣則言辭拙訥。誠意淺薄。初無足以感動天聽。臣當反省惶愧之不暇。何敢一毫有憾於擇蕘之明。而遽懷邁邁之意哉。惟是草莽賤蹤。誤蒙殊知。旬日之內。驟躐鄕班。恩光炫耀。逈出常格。而自念才識言議。不堪爲聖朝之驅使。與其坐竊廩祿。徒貽素餐之譏。毋寧退伏溝壑。以全守株之忱。然而一渡淸漢。五雲杳邈。步步回首。丹衷戀結。臣之情事。惟有鬼神知之矣。今當廞衛將啓。萬姓奔號之日。臣子分義。宜不敢偃伏田里。故遂乃竭蹶上來。入參庭哭而。若其因仍放倒。揚揚周行。則實非私心之所安也。以是所帶兼銜。旣不得祗肅。寶劍特點。亦不得趍承。問備薄罰。何足以贖其罪哉。且伏聞向日臺臣之論啓中批。實是一初激揚之論。而臣亦中批中一人。揆以廉防。豈宜蹲冒。以此以彼。臣之去就決矣。玆敢略綴短章。仰瀆宸嚴。伏乞聖慈。俯賜鑑諒。將臣本兼諸任。盡行鐫改。俾得以散銜。從事於執紼之列。不勝幸甚。臣無任屛營祈懇之至。謹昧死以聞。答曰。省疏具悉。向時陞資。今何過辭。卿其勿辭察任。
정조 0년
忠淸道儒生生員臣李薰等再疏曰。疏錄見上伏以臣等死罪。竊以爲先正臣宋時烈。先正臣宋浚吉之同享於孝宗大王廟庭。非但爲先輩之定論。士林之公議。聖祖之謨烈。可由是而益彰矣。聖祖之志事。可由是而丕闡矣。故臣等跋涉齊籲。冀蒙聽納。及伏承批旨。以兩先正同心同德。予非不知爲敎。此誠異代之恩數。曠世之隆褒也。我殿下崇德象賢之盛意。於此益可見矣。臣等欽仰聖旨。聚首感歎。而第又諭曰。只以文正公追配者。予亦有深加商量。臣等愚迷。伏未知殿下所諭商量者。果何事耶。只緣臣等。以下土疎逖之蹤。言辭拙訥。誠意淺薄。不能感回天聽。則惟當含默退去。以俟方來之公議。冀我聖衷之三思。而況大行大王因山已迫。此正上下哀慟未遑他事之時也。臣等宜不敢以此等文字。煩瀆于嚴廬哀疚之中。而第伏念臣等之不避艱苦。裹足遠路者。蓋欲期於蒙允。以光聖祖之盛德。以伸百世之公議。而今於一疏之未允。遽爾退去。則實非竭誠告君之道。姑且泯默。以待因山之後。則客地羈蹤。未易屢擧。玆不得不冒萬死更瀆。惟殿下。恕諒而垂察焉。嗚呼。兩先正志業之同巍。際遇之共融。已悉於前疏。而雖以下批言之。兩先正之同心同德。亦所俯燭。則臣等不必更陳。而第未知殿下。旣知兩先正心德之同。則其所諭商量者。又在何事耶。抑以其功烈之不無優劣。際遇之猶有淺深耶。其一體崇奬。已有列聖之處分。不敢取捨。又有先輩之定論。而設或功烈不如宋時烈。際遇不如宋時烈。列聖朝庭配之臣。其樹立際會。有不可擬議於宋浚吉者。指不勝屈。而況以宋時烈宋浚吉心德之均齊。際遇功烈之竝隆。而百歲之下。今乃分貳而取捨之。則是豈非聖朝之欠典。士林之遺憾乎。然則殿下所諭商量者。左思右摸。終不可得。臣等愚迷。伏未知際遇功烈之外。別有所商量處耶。殿下旣諭曰。同心同德。繼又曰。深加商量。如於心德之未同處。有所商量。則一取一捨。容或。可也。如於一德之所同處。無所商量。則同心同德之外。更加商量。此臣等之所未敢曉也。嗚呼。先正之平生秉執。一部春秋。則其所以明天理樹人紀者。實出於仰體我聖祖之德義。對掦我聖祖之謨烈。而以九二之賢承九五之君。當其一堂魚水之相契也。上曰都。下曰兪。上則托以股肱。而下則輸其肝膽。其密勿之圖。啓沃之謨。純然一出於天德王道之要。而少無一毫雜覇規模。則雖謂之三代以後。無此君臣。可也。是以。文康公臣金昌翕有曰。明良之會。曠世無比。考其始終則灑落。窺其表裏則昭融。管仲孔明非不遇也。所講者覇業。其於道統心法。槪未有聞。而天佑東方。孝廟龍飛。賚以先生。與爲文明之治。竊觀契合之初。交勉以精一心法。凡百官萬務。天下大計。皆由此推去。其矯拂情欲。切劘計慮。無一齟齬。而有從繩轉圜之美。乍有去來。上曰孰箴規予。下曰靡所矜式。乃使凡民俗士。咸知儒者之有益於國也。雖異調包羞之輩。猶欲挽其遐志。與共寅協。豈非所謂聞風誠服。覿德心醉底樣子乎。蓋一堂魚水。固爲稀有。擧滿朝不齊之心。竝囿於春風之中。是則非夷所思。區區於此。竊所感悅而欽誦。致其執鞭之慕云云。此蓋金昌翕所以深有感於宋浚吉當日際會之盛。功德之隆。而善形容實際語也。然則列聖之尊尙。先哲之慕仰。臣等今日之請。都在於追慕聖祖之盛際。光揚聖祖之至烈。亦豈出於獨爲先正之地也哉。嗚呼。惟我孝宗大王同心一體之臣。有四焉。若文正公臣金尙憲。文敬公臣金集宋時烈宋浚吉。俱承心膂之托。共扶春秋之義。蓍龜乎邦家。砥柱乎頹波。而一代彙征之賢。翊贊之臣。非不蔚然。百世之公議。必以四賢爲首者。誠以巍卓之節。可以煥燿乎今古。正大之業。可以撐柱乎宇宙。而有非人人所可比擬故矣。而惟彼三賢。俱躋於聖祖俎豆之庭。以續當日共濟同休之契。而顧此一賢。以聖祖同心同德之臣。獨未配於閟宮一體之祀。則其同寅協恭之眞功實蹟。掩翳於冥冥之中。而於昭在天之靈。或不無興想於焄蒿悽愴之時。則不瑕有傷於千古際遇。志事之隆。而在殿下繼述之道。豈非闕失之大者。在士林景慕之心。亦豈非鬱抑之甚者乎。大凡天下之義理無窮。如臣等之遐鄕末學。不足以窺得萬一。而至於兩先正同享之義。則誠以爲質神明無疑。俟百世不惑也。非特臣等之意見如此。實是一世共公之論。不惟士林爲然。雖輿儓下賤。街童巷婦。莫不云然。以至平日異趣之人。至於此論。則未嘗有一言半辭之參差焉。此所謂擧一世大同之論。而公議所在。義理亦可見矣。果或先正之事業際遇。不合於聖祖之庭享。而先輩之定論不如此。一世之公議不如此。有一半分難愼之慮。則臣等之請。雖欲阿好先正。而反以誣先正也。又以誣公議也。又以貽累於聖代繼述之道也。臣等雖無狀。豈忍爲此也。殿下。以臣等爲不信。則試問于在庭諸臣。又問于當代山林。又博詢于一國之人。而或有一人異辭。一言之相歧者。則臣等。請伏妄言之誅矣。此臣等所以不避猥越。不顧煩瀆。更籲于我殿下哀慟之中。必欲準聽而後已者也。伏乞聖明。念聖祖同德之不可有間。察一國公議之不可不從。特擧盛典。以光聖德。不勝大願。臣等無任戰兢悚惶之至。謹昧死以聞。答曰。省疏具悉。已諭前批。爾等退修學業。
정조 0년
丙申七月二十日卯時。上詣殯殿。上謚冊寶入侍時。都承旨洪國榮。左承旨李在簡。右承旨李義翊。左副承旨鄭民始。右副承旨金鍾秀。同副承旨兪彦鎬。假注書柳孟養徐龍輔。記事官卜台鎭朴祐源。以次侍立。上具衰服。詣殯殿東階板位上。西向俯伏哭。引儀引捧冊官捧寶官擧冊寶案者。各捧冊寶及案。由正門入。領議政都監提調以下隨之。至權置褥位前。擧案者各以案置於褥位。捧冊官捧寶官。各以冊寶置於案。上曰。各差備官。皆令整齊。俾無紛雜之弊。領議政以下。就位四拜訖。引儀引領議政。由東階。詣香案前。北向跪。三上香。獻酌訖。大祝入詣靈座之左。西向跪。讀祝訖。引儀引領議政降復位。代致詞官。由東階。入詣靈座前。北向跪。讀致詞文訖。捧冊寶官及擧冊寶案者。俱詣冊寶案前。捧冊寶及案。由中階陞。領議政及讀冊寶官。由東階。詣靈座前。北向立。擧冊寶案者。置冊案於香案之西。寶案於香案之東。捧冊寶官。各以冊寶。授領議政。領議政跪受。各安於案。俯伏興小退。北向跪。捧冊官進跪冊案前。開函展冊。讀冊官北向跪。讀冊訖。擧冊案者。擧冊案置於靈座前稍東。捧冊官。以冊還置於函。置冊函於案上。捧寶官進跪寶案前。開盝捧寶。讀寶官北向跪。讀寶訖。擧寶案者。置案於冊案之南。捧寶官。捧寶還置於盝。跪置寶盝於案上。領議政以下降復位。四拜訖。以次退出。
정조 0년
丙申七月二十日卯時。上御廬次。藥房副提調入侍時。副提調洪國榮。假注書柳孟養。記事官卜台鎭朴祐源。以次進伏訖。國榮曰。夜間聖體。若何。上曰。一樣矣。國榮曰。去夜寢睡。何如。上曰。日氣頗涼。故果能穩寢矣。命讀各道狀啓訖。命退去。諸臣以次出。
정조 0년
都承旨洪國榮藥院直。左承旨李在簡坐直。右承旨李義翊坐。左副承旨鄭民始坐。右副承旨金鍾秀坐直。同副承旨兪彦鎬坐。注書二員未差。假注書柳孟養藥院直徐龍輔仕直。事變假注書尹致性仕。
정조 0년
金鍾秀啓曰。事變假注書尹致性。時無職名。令該曹依例付軍職。冠帶常仕。何如。傳曰。允。
정조 0년
傳于兪彦鎬曰。玉堂上下番入侍。
정조 0년
傳于兪彦鎬曰。訓將入侍。
정조 0년
金鍾秀啓曰。訓鍊大將張志恒。依下敎來待矣。傳曰。入侍。
정조 0년
傳于金鍾秀曰。騎馬一匹立之。
정조 0년
兵曹口傳政事。副司直林鼎遠金文淳安大濟。副司果金履正鄭宇淳尹弼秉金峙默朴聖泰洪文海。副司正柳偁趙公鎭。
정조 0년
傳于鄭民始曰。主管柴炭郞廳待令。
정조 0년
有政。吏批。判書李重祜進。參判徐浩修牌不進。參議李秉鼎進。右承旨李義翊進。吏批啓曰。副提學。今當差出。而擬望之人乏少。本曹參判及承旨。竝擬。何如。傳曰。允。以宋煥億爲副校理。尹行修爲副修撰。成德雨爲刑曹正郞。徐浩修爲副提學。柳榮鎭爲軍資正。鄭履煥爲兼藝文提學。成鼎鎭爲宗簿主簿。智陵別檢單孫錫周。
정조 0년
兵批。行判書具善復奉命出去。參判鄭好仁病。參議柳薰入直進。參知洪秉纘病。副護軍徐有大。副司果趙德洙。副司正尹致性。及第丁仁希鄭東仁。以上今加折衝加資事。承傳。
정조 0년
傳于金鍾秀曰。北兵使前望單子入之。
정조 0년
傳于兪彦鎬曰。戶判留待。
정조 0년
平安監司狀啓。熙川郡長洞面等居幼學梁士述妻金召史等渰死事。傳于兪彦鎬曰。令本道恤典擧行。
정조 0년
李在簡。以禮曹言啓曰。今八月十二日延福殿題主。上冊寶親祭後。舊主陪往陵所之際。日勢將不免犯昏。翌日看審方位。卯時埋安。恐合事宜。自下不敢擅便。何以爲之乎。敢稟。傳曰。依此擧行。可也。
정조 0년
李在簡。以禮曹言啓曰。討逆告廟頒敎。以念後推擇以入事。命下矣。問于日官。則今八月二十四日爲吉云。同日曉頭。先行告祭於宗廟永寧殿社稷。辰時頒敎事。知委擧行。何如。傳曰。允。
정조 0년
李在簡。以禮曹言啓曰。延福殿舊主陪往陵所後。埋安吉日。另擇擧行事。命下矣。問于日官。則今八月十五日辰時爲吉云。以此日時擧行乎。敢稟。傳曰。知道。
정조 0년
丙申七月二十一日卯時。上御廬次。都承旨入侍時。都承旨洪國榮。假注書徐龍輔。記事官卜台鎭朴祐源。以次進伏訖。命書傳敎曰。曾經侍從之臣。宜參執紼之列。堂上堂下罷削人員。一竝給牒敍用。其令該曹。口傳付軍職。上曰。朝祖儀一節。實爲難處矣。國榮曰。此是莫重典禮。臣等亦以此事。爛熳相議。而實爲難處矣。上曰。古禮旣不可卒復。先朝遺意。亦不敢全廢。屢次收議於大臣儒臣禮官。則古禮旣難行。丘氏之說。亦涉苟簡。遺官替告。以旌代辭。亦無可據。與其因循苟簡之歸。毋寧一從五禮儀國朝已行之禮矣。國榮曰。古禮旣不可復。勢將一從國朝已行之禮。而此是莫重莫大之禮。第殿下商量處斷焉。上曰。當下敎矣。命退。承史以次退出。
정조 0년
丙申七月二十一日辰時。朝上食陪祭入侍時。左副承旨鄭民始。假注書徐龍輔。記事官卜台鎭朴祐源。以次陪進。上自廬次。詣殯殿中排設廳。視膳訖。行朝上食。儀註上同。上還廬次。承史以次進伏。命書傳敎曰。同副承旨。馳詣元陵。漆役形止。奉審以來。濟州人如已畢役。其令率領來待事。分付。又命書傳敎曰。古也城內郊外擧動。懸燈落旗。皆有行稟之例。而近俱廢焉。此雖除稟有敎而然。行軍之時。先後廂之間稍遠。則待稟下擧行。果有後時之慮。而如鳴螺之一邊來稟。一邊鳴螺之例。則似無窘遁之弊。亦無全廢之嘆。此後依此擧行事。兵曹及三營門。皆令知悉。上曰。廚院供上。自明日。以素膳擧行事。分付。出榻敎命書傳敎曰。新除授玉堂。待下批一倂牌招察任。命退。承史以次退出。
정조 0년
丙申七月二十一日巳時。上御廬次。玉堂上下番入侍時。校理李儒慶。修撰朴天衡。右副承旨金鍾秀。假注書徐龍輔。記事官卜台鎭朴祐源。以次進伏訖。上曰。周易已爲懸吐乎。天衡曰。方懸吐矣。上曰。周易秩數。得無不足之嘆乎。天衡曰。似無不足矣。命儒臣先退。上曰。朝祖儀。終涉難處矣。鍾秀曰。然矣。上曰。古禮旣不可復。丘氏說。亦不可行。則勢將一從國朝已行之禮矣。鍾秀曰。古禮則古今異矣。有難卒復。丘氏之說。亦似苟簡矣。上曰。然矣。命書傳敎曰。今番各處功役甚繁。言念經費。極爲悶然。內哭臨廳諸般物力。破殯後。以殯殿哭臨廳所用移用。切勿新備事。已諭於該都監。戶曹。亦令依此知悉。又命書傳敎曰。二十六日山陵成殯後。自內別奠。二十七日下玄宮時。自內亦有別奠云。所入氷丁。量宜進排事。分付戶曹。參酌磨鍊。又命書傳敎曰。畿民之勞苦。未有甚於近日。陵所用民之力者。發靷時及來頭謁陵時。各樣民力之辦出者。皆令儲置米會減。曾聞惠未下究。徒煩虛簿云。此守令之責也。今番自營門。各別嚴飭。隨現狀聞。外此不有飭敎。若或絲毫妨民之事。一體嚴禁。不特守令。因山時及陵幸時。差備所屬上司下人。如有依前侵漁之弊。監司親執廉探。狀聞重繩。斷不饒貸。朝家亦當以繡衣。察其勤慢。雖監司。難恕不職之失。以此預令知悉。俾勿犯禁事。自備局。今日內行關本道。措語嚴飭事。分付。命退。承史以次退出。
정조 0년
丙申七月二十一日午時。晝茶禮陪祭入侍時。右副承旨金鍾秀。假注書徐龍輔。記事官卜台鎭朴祐源以次陪進。上自廬次。詣殯殿中排設廳。視膳訖。行晝茶禮。儀註上同上還廬次。承史以次退出。
정조 0년
丙申七月二十一日午時。上御廬次。兵房承旨訓將同爲入侍時。訓鍊大將張志恒。左副承旨金鍾秀。假注書徐龍輔。記事官卜台鎭朴祐源以次進伏訖。上曰。每於習陣時。使宣傳官。進詣觀光乎。志恒曰。然矣。上曰。武藝別監者。所以備不虞。而近來武藝別監。全昧戰陣之法。如是而安能備不虞乎。自今以後。每於都監習陣時。依宣傳官例。使之出觀。則似好矣。志恒曰。此亦好矣。而亦使武藝別監。時時私習。則亦甚好矣。上曰。訓鍊之言。甚好矣。自今自都監。着實敎鍊。可也。志恒曰。然則送俱臣營執事一員。敎鍊乎。上曰。依爲之。志恒曰。發靷擧動時。先後廂。何以爲之乎。上曰。左別將爲先廂。右別將爲後廂。可也。志恒曰。考見庚子甲辰前例。則因山時各軍大將。皆以素戎服隨駕。今番則何以爲之乎。上曰。一依庚子甲辰前例爲之。可也。命退。諸臣以次退出。
정조 0년
丙申七月二十一日未時。上御廬次。都承旨入侍時。都承旨洪國榮。假注書徐龍輔。記事官卜台鎭朴祐源以次進伏訖。上曰。禮判入侍。賤臣承命而出。與禮曹判書徐命善進伏。上曰。朝祖儀。屢次收議。謀之旣廣。斷之宜獨。與其因循苟簡之歸。無寧一從五禮儀國朝已行之禮爲宜。命善曰。臣等亦爲萬端商確。而古禮旣難猝復。則莫如一從五禮儀國朝已行之禮矣。第今日期日不遠。從速處斷。然後可以擧行矣。上曰。當下敎矣。命善先退。命書傳敎曰。本館方有會同事。玉堂有闕代。政官牌招開政。又命書傳敎曰。聞大臣所奏。徐有大事。可謂曖昧。此武弁。予亦知之者。特爲給牒敍用。命退。承史以次退出。
정조 0년
丙申七月二十一日申時。上御廬次。戶房承旨入侍時。左副承旨鄭民始。假注書柳孟養。記事官卜台鎭朴祐源以次進伏訖。上命書傳敎曰。見庚子謄錄。濟州子弟。賜饌後有賜布之例。其令惠廳。布子待令。上曰。戶曹郞廳入侍。出榻敎戶曹佐郞鄭志儉進前。上曰。奎章閣柴炭燈油價。以木代給。則不無浩漶之弊。若以錢。從市直給之。則極爲便好。與戶判相議。明日與戶判同爲入侍。命退。諸臣以次出。
정조 0년
丙申七月二十一日申時。夕上食陪祭入侍時。左承旨李在簡。假注書徐龍輔。記事官卜台鎭朴祐源以次陪進。上自廬次。詣殯殿中排設廳。視膳訖。行夕上食。儀註上同上還廬次。承史以次退出。
정조 0년
丙申七月二十一日酉時。上御廬次。左副承旨禁府都事同爲入侍時。左副承旨鄭民始。假注書徐龍輔。記事官卜台鎭朴祐源。禁府都事李種徽以次進伏訖。上曰。都事。誰也。民始曰。知事李廷喆之子矣。上曰。汝到礪山罪人處。有何他人。亦有何擧措乎。種徽對曰。罪人處。只有一人在傍。卽罪人子也。及其施法之際。無他擧措。大聲一哭矣。命種徽先退。命書傳敎曰。筵席體貌。何等嚴重。則身爲微官。入侍之時。言笑相雜。至於罪人事。其所奏對。又極未安。禁府都事李種徽。從重推考。又命書傳敎曰。申飭之下。肅拜不卽傳之。屢勤下敎。當該司謁。從重推考。掖隷之使喚。全不成樣。雖是生踈之致。不可不嚴處。以懲日後。當該番掌務別監。自政院囚禁科治。勿出朝報又命書傳敎曰。朝祖之禮。屢次收議者。蓋以古禮旣不可猝復。先朝遺意。亦不忍全廢。欲其博詢講確。期於得當而然也。大臣儒臣禮官之議。皆以爲古禮。則古今異宜而難行。丘氏之說。亦苟簡而不可行。至若遣官替告。以旌代辭之說。旣無可據。亦甚苟簡。古禮旣不可復。則與其因循苟簡之歸。毋寧一從五禮儀國朝已行之禮之爲得宜。而至今趑趄者。特以先朝遺意之故也。今見章氏之說。先正之議。足爲可據之資。先朝獻議之時。無別白指一之言。故有此義起之敎。如有以此等說建白者。則豈不斷然從之乎。苟不大害於禮意。則其在繼述之道。固當遵行。而第傳所云善繼善述者。謂其事之以禮。顯揚先德之義也。豈在於區區情文之末乎。今若商量講定。除去苟簡之禮。則豈不有光於先大王志事。而惟先大王陟降之靈。亦豈不悅豫於禮文之得當乎。禮有大小輕重之別。又況朝祖之禮。禮之大且重者也。使此至重且大之禮。不至於失禮之中。又失禮之地。則亦豈非先大王之本意乎。謀之旣廣。斷之宜獨。朝祖一節。依五禮儀擧行。前期告由祝文。更爲撰進事。分付儀曹。上曰。都承旨左承旨右承旨入侍。賤臣承命而出。與都承旨洪國榮。左承旨李在簡。右承旨金鍾秀進伏。上曰。以朝祖儀事。方下敎。諸承宣見之。可也。命國榮讀之。上曰。此是莫重典禮。承宣之意。何如。國榮曰。臣等亦以此事。爲難處矣。今伏見傳敎。聖斷實爲卓然矣。命退。承史以次退出。
정조 0년
丙申七月二十一日酉時。上詣殯殿。行夕奠入侍時。左承旨李在簡。假注書柳孟養。記事官卜台鎭朴祐源。以次侍立訖。上具衰服。詣中排設廳。視膳行禮。儀注上同。行禮訖。上還廬次。諸臣遂退出。
정조 0년
丙申七月二十一日戌時。上御廬次。都承旨入侍時。都承旨洪國榮。假注書柳孟養。記事官卜台鎭朴祐源以次進伏訖。上曰。侍從敍用傳旨中。翰林混爲捧入。良可駭然。傳旨。何房捧入乎。知入。賤臣承命出問後。回奏曰。禮房捧入云矣。上曰。誰也。國榮對曰。代房李在簡也。翰林。旣有侍從之名。故誤爲捧入云矣。命讀政望。上落點。命讀大司諫金普淳疏訖。命退去。諸臣以次出。
정조 0년
都承旨洪國榮藥院直。左承旨李在簡坐直。右承旨李義翊坐。左副承旨鄭民始坐直。右副承旨金鍾秀坐。同副承旨兪彦鎬坐直。注書二員未差。假注書柳孟養藥院直徐龍輔仕直。事變假注書尹致性仕。
정조 0년
藥房都提調鄭存謙。提調徐命善。同副承旨兪彦鎬啓曰。日月易得。因山奄迫。伏惟孝思號慕。益復罔極。伏未審此時。聖體。若何。臣等今日。率諸御醫。趁早入診。詳察聖候爲宜。王大妃殿氣候。何如。惠慶宮氣候。何如。臣等不任區區憂慮。敢問安。竝此仰稟。答藥房曰。知道。入侍。
정조 0년
傳于兪彦鎬曰。都承旨同副承旨入侍。
정조 0년
金鍾秀啓曰。備局有司堂上沈履之。依下敎來待矣。
정조 0년
洪國榮啓曰。時原任大臣金吾諸堂。依下敎來待矣。傳于洪國榮曰。入侍。
정조 0년
洪國榮啓曰。今日殿座時。承旨當爲備員。而左承旨李在簡。纔已出去。卽爲牌招。何如。傳曰。允。
정조 0년
金鍾秀。以義禁府言啓曰。今此親鞫時。假都事十員。令該曹依例差出。何如。傳曰。允。
정조 0년
以副校理宋煥億。牌不進罷職傳旨。傳于鄭民始曰。只推。更爲牌招。
정조 0년
吏曹口傳政事。以黃景源。爲內醫院加出提調。
정조 0년
傳于鄭民始曰。時原任大臣兩司左右捕將命招。宮城扈衛。闕門把守。置之。禁軍則只以一番擧行。
정조 0년
金鍾秀。以義禁府言啓曰。今此親鞫罪人往來時。例有軍兵排圍之事。令訓鍊都監擧行。何如。傳曰。允。
정조 0년
吏曹口傳政事。漢城主簿李憲泰。司僕主簿尹馹相換。
정조 0년
金鍾秀。以義禁府言啓曰。今此親鞫時。本府堂上。當爲備員。而同義禁金載順。以社稷祭獻官。朝已受香進去。令政院稟旨變通。以爲備員進參。何如。傳于金鍾秀曰。許遞。以在京無故人。口傳差出。待下批。牌招入侍。
정조 0년
吏曹口傳政事。以吳載純爲同義禁。
정조 0년
以副校理宋煥億。再牌不進罷職傳旨。傳于李義翊曰。只推。更爲牌招。
정조 0년
以司諫院正言洪樂淵。牌不進罷職傳旨。傳于金鍾秀曰。只推。
정조 0년
以副校理宋煥億。三牌不進罷職傳旨。傳于鄭民始曰。只推。
정조 0년
李義翊。以禮曹言啓曰。卽接奉常寺所報。則虞主。今月二十四日當爲畢役云。故奉安吉時。問于日官。則同日辰時爲吉云。以此時。知委擧行。而依前啓下。本曹堂上奉常寺提調。眼同奉審後。奉安于明政殿之意。敢啓。答曰。知道。
정조 0년
鄭民始。以漢城府言啓曰。今此因山隔日。大轝導駕奉辭擧動時。導轝及轝士領率。道路修改等節。當以郞廳四員擧行。而本府主簿李憲泰。移差國葬都監郞廳。除本仕無故郞廳。只是三員。無以推移分排。主簿李憲泰。令該曹。依例口傳換差。何如。傳曰。允。
정조 0년
李得永。以吏曹言啓曰。今此社稷宗廟各殿各宮。啓殯告由文大祝。皆以侍從塡差。而時無職名人員。令該曹口傳付軍職。何如。傳曰。允。
정조 0년
洪國榮。以營建都監言啓曰。慈敬堂立柱上梁吉日。令日官推擇。則立柱今七月二十四日辰時。上梁七月二十九日卯時爲吉云。以此日時擧行之意。敢啓。傳曰。知道。
정조 0년
兵曹口傳政事。以趙雲斗爲智島萬戶。
정조 0년
鄭民始。以戶曹言啓曰。奎章閣書香閣溫堗以下。一年內所入炭燒木燈油龍脂等各種等。依別貿貢價磨鍊。別單書入。而每年八月都下之意。敢啓。傳曰。知道。
정조 0년
洪國榮。以禮曹言啓曰。因弘文館草記。大臣禮官稟處事。命下矣。發遣郞廳。問議于時原任大臣。則領議政金陽澤。左議政金尙喆。右議政鄭存謙。以爲臣等前後獻議。罄悉愚見。至於再昨獻議。則略倣家禮朝祖條。倚卓次之。銘旌次之之意。竊自附權宜之道。以冀其參互而裁擇矣。今因儒臣獻議。更以章氏之說。參考先正之論。又有此大臣禮官卽爲稟處之命。反覆詢咨。必欲得斟酌折衷之論。而第臣等膚淺之識。別無新見。至於章氏只告祠堂之說。前期告宗廟之文。旣奏靈轝將朝之意。則章氏之說。巳符矣。今不可更瀆也。至於先正之論。雖以喪禮異同議觀之。其欲直復古禮。豈不誠正當。而古今有異。恐難猝行。其他先正之論。多及於士庶之禮。而王朝此禮。未之論也。參以章氏之說。考諸先正之論。終未得其指的可據之說。臣等竊以爲。前三日告由之文。以靈轝奉辭廟門之意。添入措語。先告太室。引日大轝。到丹門外。開正門北向。安於褥席。少頃。以寓謁辭之義。則庶不違先朝定禮之意。亦不失梓宮朝祖之義。以情以禮。似爲兩伸。而事係至重。伏惟上裁云。領中樞府事金相福。行判中樞府事李溵。以爲與三公之議。無所異同云。本曹判書臣徐命善。以爲臣於頃日獻議。以太廟洞口少駐靈轝。遣大臣替告之意。有所仰對矣。今此儒臣考奏中。章潢所謂只告祠堂之說。適符於臣見。且考先正臣宋時烈禮說。則有曰。異居者。朝祖。竊恐難行。具由竝告於廟與柩。意甚宛轉周詳。此雖私家禮。亦可爲旁照之一端。臣之愚意。與初議無異。而莫重典禮。不敢質言。伏惟上裁。參判臣李宜哲。以爲朝祖疑禮。臣之昨所獻議。略見古今從違之宜。而辭不別白。未能詳陳。今此更詢之下。臣竊惶恐。不知所以爲對也。蓋若循古禮。則喪事卽遠。有進無退。無容更議。若用明禮。則先祖後朝。前後失序。引日過辭。事又未安。故先朝定制時。雖採明禮。而不盡用之。其日奉梓宮於外殿。神帛還安同殿。然後始祖而行。此則雖異於明制而可行。神帛還安一節。恐有可疑。其視儀禮節次。不瑕有乍進旋退之嫌否也乎哉。然而遷奉外殿。周禮之意也。神帛還安。殷禮之義也。今其參用二代之禮。實爲有据。故當日定制旣如此。而諸臣獻議。亦不出此。今何敢別容他議哉。但有進無退。禮之大經。誠如聖意。而考諸殷禮。則其云祖而殯者。先辭其祖而反殯其柩。是乍進而復退也。此則雖不如儀禮之得其序。而實亦古聖人所制之禮。今且依此而行之。則猶有古經之可據。臣之前議。所以如不得已。則且用其說。不爲無據者。正爲此也。但章潢所謂只告祠堂之說。恐是杜撰無徵之論。似不可引而用之。臣未知其意。將欲如何告之乎。以爲當告其有故不得朝之意。則煩而不處。以爲當告其永辭替告之意。則虛而不誠。皆未見其可也。大抵天下之事。一理無異。而不可易。苟不純用正定道理。則雖多般排置。終歸苟簡而已。臣故曰。一從古經爲允者。亦爲此也。然事有時措。不可執一。故參用近制。以趨變通之意。亦無不可。又有殷禮之可據矣。殷禮。雖不不如周禮之郁郁。其間亦有孔子所嘗善之者。今引而用之。恐以寡過。至於先正之論。則其論。多及於士庶之禮。而王朝之典。則不多見焉。雖有所見者。而此等疑義。考之不見。此乃臣所聞孤陋。不能仰對。臣尤惶恐俟罪之至。時原任大臣。臣等之意如此。上裁。何如。傳曰。已下敎矣。
정조 0년
洪國榮。以禮曹言啓曰。發遣郞廳。問議于本曹參議宋德相。則以爲今此朝祖一節。臣之前所獻議。槪以爲聖上一遵禮經。奉梓宮朝廟。仍行祖奠。待曉發靷。則無容更議。若謂此雖古禮。古今異宜。不可以經宿於廟。則奉梓宮。朝廟之後。還奉於前日殯殿之外別殿他所。以倣家禮朝祖後。遷于廳事之禮。亦爲合當。若魂箱代行。出於丘儀。而旣是皇朝之所行。先朝之所採。則比諸古禮。雖甚苟艱。猶勝於全廢。且旣曰代柩。又於朝祖之後。還就殯所。乃行梓宮移奉之節。則其於有進無退及魂返室堂之義。亦似無甚逕庭而妨礙者。臣之淺見。大槪如是。而辭不達意。致有再勤俯詢。不勝惶恐。至於發引在途。以神帛朝祖。出於皇明之制。事勢亦似便好。而揆諸古經。次序倒置。且其儀文。與丘氏代行之節。無大差別。以臣謏識。不敢妄論。伏惟上裁云。參議之意如此。上裁。何如。傳曰。已下敎矣。
정조 0년
大司諫金普淳疏曰。伏以日昨合辭批旨之下。隨衆陳箚。未盡其所蘊。終有所耿耿者矣。卽又伏見箚批下者。以其勿煩請爲敎。臣於是益不勝抑塞之至。臣非不知煩請之萬萬惶悚。而第此請未準請之前。罔非臣瀆擾之日。不得不沫血更暴。惟聖明垂察焉。噫。麟漢大逆也。以大逆而不孥籍。則公法屈乎。否乎。臣不敢知。聖意果不在於私恩。則至今靳持者。抑或有別般商量之道而然耶。以我聖明。豈不思此賊之必置孥籍。而不忍遽然允兪者。只牽於私恩故也。殿下曲保之恩。於渠家亦已至矣。洪鳳漢負犯。其可使容貸於覆載之間。而偃然假息。得保今日者。特以殿下之私恩也。當日諸臣之奉承。雖緣我殿下惻怛之敎。而其不能終始力爭者。罪固大矣。今殿下。若以爲予欲保鳳漢。而諸臣旣靡然從之。今於麟漢。曷敢越予志云爾。則將置諸臣於何地耶。諸臣亦是頂天履地者也。宗社之賊。君父之讐。輒因王室之親。而皆不可討之耶。此則行不得之事也。殿下何不念及於此。而上下相持。徒傷事面耶。伏乞快揮乾斷。亟允拏籍之請。毋使公法屈焉。抑又有區區愚見。敢此尾陳。噫。以鳳漢之罪犯。倖逭王章。而在渠道理。固當以罪人自處。城闉一步。豈是渠出入之地。而殿下。旣燭其決不敢冒進。虛禮羈縻。史官相守。未知殿下。以大臣之禮而待之至此耶。恐有欠於大聖人誠實底道理。伏願殿下。特收鳳漢偕來之命焉。臣自昨日。猝得暑癨。症形危劇。轉動無路。天牌之下。末由承膺。略入文字。仰瀆宸嚴。亟命鐫削臣職名。仍治臣違傲之罪。千萬幸甚。批答出榻敎
정조 0년
丙申七月二十二日。兼春秋張顯慶。義禁府啓目。罪人崔東岳更招。還穀發買。白木翻動。良女奸騙。公貨之放散虛留。腐傷木之換以元木。各項條件。盡爲自服是乎矣。其中剩餘錢。只以七千兩。歸之私用。不無吞吐之跡。加刑。何如。啓。傳曰。東岳之罪。可謂殺無赦。偸竊財用。奸騙良女。已萬萬無狀。而此外予之前所知之者言之。具備之百惡。喧傳於萬口兺不喩。可殺之罪有三。朝家不必汚口索言是旀。奸騙事。旣以直招。偸竊事。雖有數爻之參差。與抵賴有異。渠雖無識無知。因山前其欲決放是置。加刑一次。海島定配爲良如敎。
정조 0년
丙申七月二十二日辰時。上御廬次。戶判入侍時。戶曹判書鄭弘淳。左副承旨鄭民始。假注書柳孟養。記事官卜台鎭朴祐源以次進伏訖。上曰。昨日戶郞之言。聞之否。弘淳對曰。聞之矣。上曰。柴炭貢價。以市直上下。無妨矣。對曰。此則不然。故相金堉磨鍊貢物時。皆從厚爲之。依前例上下。似好矣。上曰。此言。好矣。上曰。自內哭臨處。修改物力。不爲上下乎。對曰。木物則雖以舊件用之。匠手功錢及其他些少物力。似當量宜題給矣。上曰。似然矣。命戶判先退。上曰。都承旨入侍。洪國榮進前。上曰。時原任大臣入侍。出傳敎上曰。判義禁蔡濟恭。與諸堂入侍。出傳敎命書傳敎曰。忠淸水使勿待罪。戰船事。纔有飭敎。而又復破船。前後通計。不知幾許。而今番則不時木物。竝與船隻而不知去處。若此不已。雖欲設置水營。而諸鎭。將爲無備船之鎭。事之寒心。莫甚於此。不必一時盡爲改備。而其若專心兵器。期以三年五年。則豈有不得收拾之望。從今以後。不可以專屬令前。置而不罪。以此意知悉。各自愓勵。俾有實效事。自備局行關。嚴飭各道水營。命讀崔東岳供辭。命書判付島配。命退去。諸臣以次出。
정조 0년
丙申七月二十二日巳時。上御廬次。都承旨同副承旨同爲入侍時。都承旨洪國榮。同副承旨兪彦鎬。假注書柳孟養。記事官卜台鎭朴祐源以次進伏訖。上曰。右副承旨入侍。金鍾秀進前。上曰。翔雲。拿來已久。而緣於悲遑。尙未鞫問。今則八月前。可無設鞫之日。何以爲之乎。鍾秀對曰。如此妖惡之人。當卽鞫問。何可遲延乎。國榮曰。如此重囚。不可久囚而置之。一番鞫問。不可遲延也。彦鎬曰。兩承宣之言。誠然矣。上曰。予當問于大臣。處之矣。命退去。諸臣以次出。
정조 0년
丙申七月二十二日午時。上御廬次。時原任大臣金吾堂上入侍時。領府事金相福。領議政金陽澤。左議政金尙喆。判府事李溵。右議政鄭存謙。判議禁蔡濟恭。同義禁沈頤之鄭一祥。右副承旨金鍾秀。假注書柳孟養。記事官崔禧延朴祐源以次進伏訖。相福曰。近日聖體。若何。上曰。一樣矣。相福曰。日月易得。因山迫近。聖懷倍益哀慟。陽澤曰。王大妃殿氣候。若何。上曰。一向支安矣。陽澤曰。惠慶宮氣候。若何。上曰。近日差勝矣。上曰。翔雲。拿囚已久。而因山時酬應。自然繁多。故待因山後。將欲處之。更思之。八月則無暇日。實無訊囚之隙。極賊之數朔牢囚。極爲不可。卿等之意。何如。相福對曰。重囚。不可曠日滯囚矣。上曰。以廷鞫爲之。何如。陽澤曰。如此劇逆。不可以廷鞫。草草了當。帳殿親臨。似好矣。上曰。甲辰年因山臨時。有設鞫之事。以因山臨時。可無拘礙之端。而今予氣甚不平。難以殿座。若過今日。則連値齋戒。誠難矣。獄官意。何如。濟恭對曰。臣亦以此爲悶。然八月二十日前。實無訊囚之日。而如此惡逆。久囚終涉不可。聖體雖或有不平之候。如有可强之勢。今日晩後。帳殿親臨。似好矣。上曰。雖廷鞫。若善問。則何異於親問。溵對曰。親問與廷鞫。大異矣。上曰。上年闕中匿名書事。聞之否。陽澤對曰。未得聞之矣。上曰。適見其時文案。大體窮凶矣。若非兩宮止慈之情。豈能得至今日乎。命書傳敎曰。罪人拿來後。姑不鞫問。悲擾未遑而然也。若踰今日。則來月念後陵幸前。無空日。其間安知無陰謀者竊發之慮乎。甲辰因山前數日。雖有親鞫之例。今予氣力。果難酬應。以庭鞫今日擧行之意。有大臣入侍之命矣。大臣諸臣之奏。不無意見。此獄。有難只以委官之意鉤問者。今日親鞫翔雲。令金吾知悉。上曰。挾輦軍兵內入直軍兵中擧行。雲寶劍。亦以頃者受點人爲之。出傳敎以平安監司李國賢狀啓。上曰。勿待罪事。回諭。出傳敎命退。諸臣以次出。
정조 0년
丙申七月二十二日未時。上御內兵曹。親鞫入侍時。領府事金相福。領議政金陽澤。左議政金尙喆。判府事李溵。右議政鄭存謙。判義禁蔡濟恭。同義禁鄭一祥沈頤之。大司諫金普淳。執義李一曾。司諫李顯永。獻納沈豐之。掌令高益擎尹在醇。正言姜演。問事郞廳徐有防申大秊趙尙鎭鄭元始李敬養李儒慶朴天衡金履正。都承旨洪國榮。左承旨李在簡。右承旨李義翊。左副承旨鄭民始。右副承旨金鍾秀。同副承旨兪彦鎬。假注書徐龍輔。事變假注書尹致性。記注官金鳳顯。記事官朴祐源以次侍立。上出泰寧門。乘輿詣內兵曹。降輿殿座。上曰。雨勢頗多。侍衛軍兵。皆令雨具。上曰。罪人上之。命書問目。罪人姓名及招辭。見事變注書日記罪人取招至半。相福退出。上曰。領府事。何以出去。相福曰。臣名屢出招辭。私義不敢晏然矣。上入小次。兩司進前。普淳曰。洪樂任屢出賊招。其在獄體。不可不拿問究覈矣。濟恭曰。獄體至重。決不可仍循置之。洪樂任。爲先發捕之意。敢達矣。上曰。卿等姑退。更爲究問。可也。普淳曰。此而不拿問嚴覈。獄體之虧損。更無可言。殿下何不念之乎。上曰。不幸近出於此也。卿等其止之。普淳一曾等曰。法者。乃祖宗之法。殿下雖欲以私恩曲貸。不可得。顧渠地處。何如。而乃敢交結凶徒。陰謀祕計。無不參涉。此尤臣等憤惋不已者也。伏願亟命拿鞫焉。上曰。予豈忍爲此哉。勿爲更瀆焉。三司退出。上殿座。行兵曹判書具善復進前曰。智島萬戶李明哲。爲先改差。其代口傳差出。何如。上曰。依爲之。出擧條命大臣進前。上曰。當時之事。尙忍言哉。千緖萬端。姑不可一一毛擧。而甚之於做出罔測之說。作爲眞諺之書。暗投於予之所處書堂及內自備。中官。認以爲戚里家封書。來納于予。及夫坼而視之。無非叵測不道之說。又有厚謙家近密下人之同生。出入於內弓房者。此漢出外。以爲近日巡羅之申飭。卽由於春宮微行之故也。近日酒禁之令。亦由於春宮好酒故也。東西傳播。左右煽動。罔有紀極。至於假作東宮之樣。有時出沒於街路之上。使閭里騷動。人心疑亂。排布醞釀。無所不至。亂臣賊子。從古何限。而豈有如此窮凶極惡之賊乎。其時卽趙𡷗在捕將之時也。自捕廳捉囚。嚴覈其所捉之漢。盡是戚里家親密下人也。因麟漢之恐喝阻搪。只施爲奴。而至今思之。不覺毛骨之竦然也。命持入捕廳文案。命鍾秀讀之。上曰。此中所云如此。如此之句。皆是不敢言之事也。鍾秀讀訖。陽澤等曰。如此窮凶之狀。臣等未得知之。今聞下敎。又見文案。臣等俱不勝沫血飮泣之至。從古亂逆。不一其跡。而此則實是自有逆賊以來所未有之逆賊矣。上曰。大臣姑就座。益爲盤問。可也。三司進前啓曰。請文女。按律處斷。措辭見上上曰。不允。又啓曰。請厚謙母。依律處斷。措辭見上上曰。不允。又啓曰。請門黜罪人韓翼謩。中途付處。措辭見上上曰。不允。又啓曰。請麟漢厚謙。亟施孥籍之典。措辭見上上曰。不允。又啓曰。翔雲。雖於今番情節未露之前。本以逆孼。兼以妖性。爲世所棄。厥惟久矣。領府事金相福。身爲大官。如此不逞之徒。居常親密。筵中說話。何等嚴祕。而私與之傳說。至發於翔雲招中。不可以位在大官。置而不論。請領府事金相福。爲先削奪官爵。門外黜送。上曰。伊日所傳之筵說。不過常例酬酢。何必以此。輕罪大官。不允。以上出擧條命書傳敎曰。罪人翔雲。幾皆取招。至指揮不待盤問而後知之。終始吞吐之狀。益知其窩窟之甚固。然而所招。亦皆吐實。何必更問。翔雲之罪惡。略諭帳殿。今不過取服結案。期於收殺。而今則以予氣力。果難酬應。親鞫停。今日仍設庭鞫。以問目取服以聞。上乘輿還內。諸臣以次退出。
정조 0년
丙申七月二十二日初更四點。上御廬次。藥房提調持湯劑入侍時。副提調洪國榮。假注書柳孟養。記注官金鳳顯。記事官朴祐源。醫官慶絢以次進伏訖。國榮曰。終日勞動聖體。若何。上曰。一樣矣。絢奉湯劑進前。上進御。命退去。諸臣以次出。
정조 0년
丙申七月二十二日二更。上御廬次。兵判入侍時。兵曹判書具善復。右副承旨金鍾秀。假注書柳孟養。記注官金鳳顯。記事官朴祐源以次進伏訖。善復曰。臣伏承聖敎。馳往元陵奉審。來龍主脈則別無破傷處。而有若干數三處傷處。故令山陵都監。明再明間補土事。已言之矣。上曰。近來內巡。申飭乎。善復曰。連爲申飭矣。
정조 0년
都承旨洪國榮藥院進。左承旨李在簡坐直。右承旨李義翊坐。左副承旨鄭民始坐。右副承旨金鍾秀坐。同副承旨兪彦鎬坐直。注書二員未差。假注書柳孟養藥院進徐龍輔仕直。事變假注書尹致性仕。
정조 0년
兪彦鎬啓曰。卽者校理趙尙鎭謂有情勢。陳疏徑出。原疏纔已退却矣。所當直捧禁推傳旨。而此與無端徑出有異。推考警責。何如。傳曰。允。
정조 0년
傳于金鍾秀曰。訓鍊大將入侍。
정조 0년
兪彦鎬啓曰。訓鍊大將張志恒。依下敎來待矣。傳曰。入侍。
정조 0년
傳于兪彦鎬曰。摠護使入侍。
정조 0년
李義翊啓曰。摠護使金尙喆。依下敎來待矣。傳曰。入侍。
정조 0년
傳于鄭民始曰。前問郞沈豐之。同爲入侍。
정조 0년
鄭民始啓曰。問事郞廳徐有防鄭元始李敬養。依下敎來待矣。傳曰。諸問郞退去。明日入侍。
정조 0년
傳于金鍾秀曰。時任大臣入侍。
정조 0년
兪彦鎬啓曰。諸承旨。有時急稟達事。來詣請對矣。傳曰。入侍。
정조 0년
兪彦鎬啓曰。發靷之期。只隔三日。時急公事。依例入啓。不緊公事。竝不捧入之意。敢啓。傳曰。知道。
정조 0년
李在簡啓曰。守禦使徐命善。時無職名。令該曹。卽爲口傳付軍職。何如。傳曰。允。
정조 0년
兵曹口傳政事。副司直徐命善。
정조 0년
傳于洪國榮曰。禮曹判書參判許遞。其代擇差。
정조 0년
傳于洪國榮曰。禮曹參判。今日口傳差出。判書代。明朝政官牌招開政。
정조 0년
吏曹口傳政事。以權噵爲禮曹參判。鄭元始爲司僕正。
정조 0년
傳于金鍾秀曰。時囚可悶。因山前欲皆決放。今日金吾開坐。捧供以聞。
정조 0년
傳于兪彦鎬曰。昌德宮薑田抹木。不無其人之弊。此後依前以燈燭房燒木全減事。定式施行。
정조 0년
傳于洪國榮曰。尙衣院冠匠及下吏。令攸司科治。
정조 0년
以右承旨李義翊。右副承旨金鍾秀等牌不進罷職傳旨。傳于兪彦鎬曰。萬萬過矣。只推。更爲牌招。
정조 0년
以右承旨李義翊。右副承旨金鍾秀等再牌不進罷職傳旨。傳于李在簡曰。尤萬萬過矣。只推。更爲牌招。
정조 0년
李在簡。以禮曹言啓曰。明日虞主奉審。再明日虞主陪詣殯殿時。及因山敎是時。本曹堂上一員。當爲進去。而判書臣徐命善。方帶藥院提調。參判臣李宜哲。身病猝重。參議臣宋德相在外。無以推移。令政院稟旨變通。以爲及時進參之地。何如。傳曰。允。
정조 0년
金鍾秀。以司僕寺內乘。以一二提調意啓曰。今此動駕時。本寺正。例爲進輿差備。而正李鎭衡。奉命出疆矣。今姑改差。其代卽令該曹口傳差出。以爲進參之地。何如。傳曰。允。
정조 0년
金鍾秀。以訓鍊都監言啓曰。大行大王發靷時。陵所丁字閣及晝停所設布帳次。軍兵一百五十名。將校率領。明日出送。使之排設後回還。而其中三十名。仍留守直之意。敢啓。傳曰。知道。
정조 0년
金鍾秀。以禁義營言啓曰。今次大行大王發靷時。陵所丁字閣設布帳次。軍兵三十名。將校率領。明日出送。使之排設後回還。而其中十五名。仍留守直之意。敢啓。傳曰。知道。
정조 0년
金鍾秀。以御營廳言啓曰。今此大行大王發靷時。陵所丁字閣設布帳次。軍兵三十名。將校率領。明日出送。使之排設後回還。而其中十五名。仍留守直之意。敢啓。傳曰。知道。
정조 0년
又以御營廳言啓曰。本廳字內惠化門南邊駝駱山下體城頹毁處。今方修築。而所入石子。浮出然後。可以始役矣。東郊蘆原近處所在石子。浮出之意。敢啓。傳曰。知道。
정조 0년
李在簡。以義禁府言啓曰。罪人崔東岳口招公事判付內。加刑一次。海島定配事。啓下矣。罪人崔東岳。今已加刑一次。全羅道珍島郡金甲島定配。而以判付內辭意。具罪目。依例發遣府書吏。押送配所。何如。傳曰。允。
정조 0년
又以義禁府言啓曰。犯上不道罪人翔雲。旣已承服正刑。籍沒家産。令各該司。奉承傳擧行。何如。傳曰。允。
정조 0년
又以刑曹言啓曰。因義禁府啓辭。犯上不道罪人翔雲。籍沒家産事。命下矣。罪人翔雲奴婢等。令京兆相考帳籍。亦爲知委於五部及各該道。使之修成冊報來後。一一花名。永屬公賤之意。敢啓。傳曰。知道。
정조 0년
兪彦鎬啓曰。卽者義禁府都事來言。領議政金陽澤。左議政金尙喆。右議政鄭存謙。今方待命於金吾門外云。係是大臣去就。敢啓。傳曰。知道。
정조 0년
又以卽者議政府錄事來言。領議政金陽澤。以爲批旨之下。萬萬悚懍。逬伏金吾。恭族嚴命云。仍納命召。何以爲之。敢稟。傳曰。勿待命。命召亦爲傳授事。遣史官傳諭。
정조 0년
又以卽者議政府錄事來言。左議政金尙喆。右議政鄭存謙。以爲惶悚之忱。與首相無異。走伏金吾。恭俟處分云。仍納命召。何以爲之。敢稟。答曰。不但處義不可與委官同。況啓殯在近。尤非卿等言私之日。勿復控辭。卽爲入侍事。遣史官傳諭于左右相。竝傳命召。
정조 0년
大司諫金普淳。執義李一曾。司諫李顯永。掌令高益擎尹在醇。獻納沈豐之。正言姜啓曰。臣等卽伏見承旨李義翊等疏本。則以今番鞫案之失實。聯章自劾。臣等實不勝愧恧之至。臣等昨旣參鞫。目見逆雲窮凶情節。畢露於親問之下。五條問目。渠旣一一自服。而及其庭鞫。結案草變。使此極賊。律止誅身。而臣等忝居執法之列。不能紏正。以致五條斷案。不得明白詳載於結案中。臣等不職之失。於是著矣。何敢晏然於臺次乎。請命遞斥臣等之職。答曰。勿辭。亦勿退待。
정조 0년
大司諫金普淳。義義李一曾。司諫李顯永。掌令高益擎尹在醇。獻納沈豐之。校理趙尙鎭。副校理李儒慶。正言姜。修撰朴天衡。副修撰尹行修啓曰。文女。敢以後宮。締結逆相。潛懷篡奪之心。肆行危逼之計。究厥情狀。罪關宗社。惡極天地。雖千剮萬戮。猶不足以少洩神人之憤。則豈可安置城外而止。請文女。按律處斷。厚謙母子。前後聲討。已盡其窮兇極惡之罪。凡在血氣之倫者。莫不切齒痛心。而其內外相應。排布經營。潛售凶圖。危逼聖躬者。莫非其母之爲窩主。而厚謙雖置法。其母則尙逭王章。輿情憤鬱。久而益激。請厚謙母。依律處斷。昨冬國家安危之機。至今追思。尙覺懍然。苟有體國大臣。則雖非上敎。固當直請聽政。而伊時首相韓翼謩。罔念國勢之岌嶪。不體上敎之懇惻。徒事䌤縫。不卽奉承。使宗國大計。幾致難言之境。罪負至重。不可容貸。薄勘未幾。爵秩如故。物情駭惋而未已。而至於今日。公議轉激。削黜之罰。不足以少贖其罪。請門黜罪人韓翼謩。中道付處。麟謙兩賊。卽振古所無之惡逆。旣施一律。則孥籍一款。自在應行之典。連日合辭之請。不惟不賜允許。批旨及傳敎下者。每示欲停之意。臣等雖甚愚迷。豈不知聖意之攸存。而第殿下所欲伸者。私恩也。臣等所爭執者。公法也。法者。天下之平也。雖以人主之尊。一或低仰於其間。則其流之弊。必至於國不爲國。且爲執法之臣。承順上意。輒屈公法。則其可曰。國有臣乎。以此以彼。兩賊當施之律。決不可容貸。請麟漢厚謙。亟施孥籍之典。翔雲。雖於今番情節未露之前。本以逆孼。兼以妖性。爲世所棄。厥惟久矣。領府事金相福。身爲大官。如此不逞之徒。居常親密。筵中說話。何等嚴祕。而私與傳說。至發於翔雲招中。不可以位在大官。置而不論。請領府事金相福。爲先削奪官爵。門外黜送。答曰。不允。金相福事。昨已諭。不允。
정조 0년
大司諫金普淳。執義李一曾。司諫李顯永。掌令高益擎尹在醇。獻納沈豐之。正言姜啓曰。亂逆。何代無之。而豈有如文女聖國尙魯之窮凶極惡者哉。臣等伏見傳敎下者。益知其所不知。尤不勝心寒骨靑。繼之以沫血飮泣。戮尸之典。於聖國尙魯。實爲當律。而旣有先大王禁令。則臣等雖不敢直請。至於逆種之只施爲奴。尙容覆載之間者。未免失之太寬。亂臣賊子。亦無所懲畏。輿情齊憤。久而愈激。請聖國尙魯諸子。亟施當律。尹養厚之於厚賊。締結綢繆之狀。固已狼藉難掩。而到今彰著之罪犯。尤有所萬萬驚憤者。其窮凶情節之究覈處斷。不容少緩。請巨濟府荐棘罪人尹養厚。亟令王府。拿鞫嚴問。快正正法。今番獄事。商輅善海之書札中凶言悖說。實是亘古所無之逆節。而趾海纘海之爛熳同情。渠旣自服。則今此酌處之命。實爲失刑之大者。請穩城府定配罪人趾海。黑山島定配罪人纘海。更令王府。拿鞫嚴問。快施當律。敬彬成運之與若淵相簡。爛熳綢繆之狀。旣已畢露於諸賊招辭中。而低賴不服。未施當律。揆以王法。失之太寬。請薪智島定配罪人敬彬。熊川縣定配罪人成運。亟令王府。更爲拿鞫得情。尹象厚之宗廈復出之說。旣已面質見屈。則難免自做之歸。況渠以養厚之兄。同惡相濟。則以此以彼。決不可放歸而止。請還寢尹象厚放歸田里之命。仍施絶島定配之典。亂逆。何代無之。豈有如逆雲之至妖極惡者哉。父事賊謙。受其指使。投呈凶書。先試手勢。究其情節。萬萬陰凶。及夫親問之下。五條斷案。渠旣一一承款。雖使有一於此。尙不免大逆之律。況兼此五條之極罪乎。只誅其身。實爲失刑之大者。當律未加。輿情益激。請翔雲。亟施孥籍之典。洪樂任。所處之地顧如何。而交結凶徒。敢以溫室樹等語。爛熳酬酢於翔雲。綢繆往來於賊謙。名出凶招。非止一再。其在獄體。決不可不嚴覈得情。請洪樂任。亟命王府。拿鞫嚴問。答曰。不允。洪樂任事。予不忍聞。此等地處之人。豈有是事。不允。
정조 0년
獻納沈豐之啓曰。南海縣圍籬安置罪人具庠。本以凶譎之性。兼有悖戾之行。陰結凶類。綢繆祕謀。出沒閃倏。如鬼如蜮。而今其凶肚眞贜。綻露於凶賊載興文書中。所捉書札。指意叵測。情節難掩。則今此酌處之命。雖出於好生之德。三尺至嚴。決難容貸。請南海縣圍籬安置罪人具庠。更令王府。嚴鞫得情。快正王法。大靜縣爲奴罪人金壽賢。以幺麽宦寺。交結士夫。終爲凶賊之根抵。而況其窮凶極惡之語。敢欲潛售亂逆之心。究厥罪惡。萬戮猶輕。情節未盡究覈。輿情莫不憤惋。請大靜縣爲奴罪人金壽賢。更令王府。拿鞫嚴問。依律處斷。南衙北寺。其限隔絶。我朝法意。尤爲截嚴。一有所犯在法難容。中官申德龍。請簡義州府尹洪龍漢之事。極爲駭惋。若使龍漢。平日持身。有宦官宮妾不知名之操。則幺麽中官。豈敢生因緣干囑之計乎。貽羞搢紳。莫此爲甚。請副司直洪龍漢。爲先削職。旌義縣荐棘罪人尹泰淵。本以凶猾之性。素畜拔扈之志。交結厚賊麟漢。作爲腹心爪牙。身帶將兵之任。晝夜出沒於厚賊麟漢之家。蹤跡陰祕。爲世指目。以今若淵敢售護逆之計觀之。其於平日。稔受泰淵之慫慂。故陰護麟漢。卽曲爲泰淵之地。當此厚賊麟漢置法之後。其陰謀綢繆之狀。尤不可不究覈。施以當律。請旌義縣荐棘罪人尹泰淵。亟令王府。拿鞫嚴問得情。快正王法。趙曮。其所犯贜。比諸洪述海元義孫。不啻十倍。渠無辭發明。則今此酌處之命。實非懲貪之道。請金海府定配罪人趙曮。依律處斷。爲奴罪人河翼龍金重得等做出叵測之說。作爲眞諺之書。潛投深嚴之地。欲售危逼之計。究厥情狀。亘古所無。決不可一刻容貸於覆載之間。請爲奴罪人河翼龍金重得。亟命王府。拿鞫得情。快正王法。答曰。不允。
정조 0년
掌令高益擎啓曰。妖宦壽賢之締結。一種嗜利之凶徒。爛漫和通之狀。渠旣明白納招。則豈可一日容貸於覆載之間乎。今此酌處之命。雖出於好生之德意。而三尺至嚴。不可島縣爲奴而止。請大靜縣爲奴罪人金壽賢。依律處斷。洪述海。身爲方伯之任。犯贜之數。至於萬兩之多。道臣旣已査啓。王府亦已議獻。則其在國法。不可容貸也。明矣。今此酌處之命。雖出於我聖上好生之德意。贜律不可不嚴。王法不可不伸。請鏡城府定配罪人洪述海。依律處斷。元義孫。曾於湖南藩任也。其所貪汚。已著於本道査啓。而錢至十萬。米爲二萬。其在懲墨之道。決不可容貸。今此酌處之命。雖出好生之德意。三尺至嚴。豈可定配而止。請東萊府定配罪人元義孫。依律處斷。先正臣宋時烈。綴食文廟。追配廟庭。則前後誣辱先正者。雖不一一追討。而如尹尙通者。以道峯院任。當先正黜享之時。至有藁索曳版之擧。渠身爲士子。若有一分人心。則豈忍爲此。士林之間傳說。至今尙爲之扼腕裂眦。其在懲惡討凶之義。斷不可以其身故而置之。請故縣監尹尙通。亟施追奪之典。洪龍漢。以麟漢之弟。諂事厚謙。至於約婚。則其聲勢之相援。情迹之相開。推此可知。當此鋤治黨與之時。不可置之於輦轂之下。請副司直洪龍漢。遠地定配。國朝用人。惟在科目。而其試取之不公。莫有甚於乙未五月庭試。榜眼一出。國言喧藉。物情駭惋。久而未已。日昨儒臣疏果出矣。其在嚴科場。重選擧之道。不可以時月之稍久。置而不論。請罷乙未五月庭試榜。當該主試。照律勘處。尹彝復之犯贓多少。姑捨勿論。其用計幻弄之狀。實終古贓吏所未有者。朝家懲貪之典。不用於彝復。則其可曰國有法乎。請鏡城府定配罪人尹彝復。依律處斷。爲奴罪人河翼龍金重得等。敢以罔測之說。做作眞諺之書。暗投宮禁之中。欲售危逼之計。究其所爲。萬萬窮凶。決不可一刻容貸於覆載之間。請爲奴罪人河翼龍金重得。亟命王府。拿鞫得情。決正王法。答曰。不允。
정조 0년
大司諫金普淳。執義李一曾。司諫李顯永。掌令高益擎尹在醇。獻納沈豐之。正言姜啓曰。兩司合啓及府院前啓。事體重大。無故姑停。未有前例。而臣等昨於帳殿傳啓之際。聖敎特下。臣等旣不能爭執。則固當退出臺廳。卽爲傳啓。而庭鞫纔罷。曉漏已下。終未免姑停。揆以臺體。壞損大矣。臣等何敢晏然於臺次乎。請遞斥臣等之職。答曰。事勢固然。勿辭。亦勿退待。
정조 0년
濟州牧使柳爀狀啓。人物渰死。貢馬溺斃。此實誠意淺薄之致。惶恐待罪事。傳于李義翊曰。勿待罪事。回諭。
정조 0년
領議政金陽澤。左議政金尙喆。右議政鄭存謙聯名箚子。伏以臣等。卽伏見傳敎下者。以昨日逆雲推案之不能詳錄。有問郞推考之命。臣等誠有不能檢飭之失。而固惶悚。而又於承宣之疏。尤有萬萬驚懍者。今此窮凶極惡之賊。肆諸市朝。少洩神人之憤。而結案取服之時。翦除羽翼之陰謀。旣已自服。則此乃危逼翻覆之根抵骨子。得其肯綮。無過於此。況且結案文字。只擧要領。自是鞫案之規例。故臣等不患其不得輸情。今古人言。乃至於此。莫非臣等昏謬不職之致。而惜乎承宣。參準文案之際。未及有一言也。雖然。討前古所無之逆。而參鞫囚按問之列。苟不能十分致愼。一亳無差。則此其罪當何如也。入侍有命。祗詣闕下。而踪地危蹙。有不敢唐突冒膺。玆敢聯進短箚。伏乞亟降威譴。以重鞫體。以嚴臣分焉。答曰。省疏具悉鄕等之懇。竟日訊囚。疲困之餘。夜色又闌。卽欲收殺。人之常情。於鄕等。豈有一毫自引之端。箚中以承宣之未及一言爲嘆。而以此之故。承宣之章。只是自咎。於鄕等。又豈有牽掣之事乎。至於左右相與委官。尤無自別。欲以參鞫。同爲引義。則原任。亦當引義。予則曰決無是理。逆如翔雲。而畢竟議律之不以誣上而以犯上者。卽不過年老委官原恕之致。鄕等勿辭。勿復引義。其卽入侍焉。仍傳曰。此批答。遣史官。傳諭于時任大臣。